**ผู้ว่าราชการจังหวัดเพชรบุรี ผู้แทน ทูลกระหม่อมหญิงอุบลรัตนราชกัญญา สิริวัฒนาพรรณวดี ในพิธีถวายพวงมาลัยดอกไม้สดพระราชทานพระพุทธปฏิมาสิริภานิรมิต เนื่องในโอกาสวันคล้ายวันสถาปนาค่ายนเรศวรปีที่ 67**

เมื่อเวลา 10.30 น นายภัคพงศ์ ทวิพัฒน์ ผู้ว่าราชการจังหวัดเพชรบุรี ผู้แทน ทูลกระหม่อมหญิงอุบลรัตนราชกัญญา สิริวัฒนาพรรณวดี ในพิธีถวายพวงมาลัยดอกไม้สดพระราชทานพระพุทธปฏิมาสิริภานิรมิต เนื่องในโอกาสวันคล้ายวันสถาปนาค่ายนเรศวรปีที่ 67 ณ ค่ายนเรศวร อำเภอชะอำ จังหวัดเพชรบุรี

ตำรวจพลร่มถือกำเนิด เมื่อวันที่ 25 เมษายน พ.ศ. 2494 ณ ค่ายเอราวัณ จังหวัดลพบุรี ต่อมาตำรวจพลร่มได้ย้ายไปตั้งหน่วยที่จังหวัดอุบลราชธานี เป็นกองร้อยตำรวจพลร่มขึ้น เมื่อวันที่ 1 เมษายน พ.ศ. 2496 ได้ย้ายมาที่ค่ายนเรศวร อำเภอหัวหิน จังหวัดประจวบคีรีขันธ์ ขึ้นการบังคับบัญชากับกองบังคับการยานยนต์ หรือตำรวจรถถัง ที่วังปารุสกวัน พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร รัชกาลที่ 9 ได้เสด็จพระราชดำเนินทรงเปิดค่ายนเรศวร เมื่อวันที่ 27 เมษายน พ.ศ. 2497 ตำรวจพลร่มจึงถือว่า วันที่ 27 เมษายน ของทุกปี เป็นวันสถาปนาตำรวจพลร่มอย่างเป็นทางการเป็นต้นมา เมื่อปี พ.ศ. 2503 ปรับปรุงโครงสร้างเป็นกองกำกับการสนับสนุนทางอากาศ ขึ้นการบังคับบัญชากับ กองบัญชาการตำรวจภูธรชายแดน ปี พ.ศ.2515 ขึ้นการบังคับบัญชากับ กองบัญชาการตำรวจตระเวนชายแดน ปี พ.ศ. 2529 ได้ย้ายที่ทำการมาอยู่ที่ค่ายนเรศวร อำเภอชะอำ จังหวัดเพชรบุรี โดยค่ายนเรศวรที่อำเภอหัวหิน ยังคงใช้เป็นที่ทำการของหน่วยงานในสังกัด และปี พ.ศ. 2548 ยกฐานะเป็น กองบังคับการสนับสนุนทางอากาศกองบัญชาการตำรวจตระเวนชายแดน

นับแต่อดีตจนถึงปัจจุบัน เป็นเวลา 67 ปี ตำรวจพลร่ม ปฏิบัติภารกิจที่ได้รับมอบหมาย ด้วยความเข้มแข็ง เด็ดเดี่ยว กล้าหาญ เสียสละ แม้กระทั้งเลือดเนื้อและชีวิต เพื่อปกป้องผืนแผ่นดินไทยจากอริราชศัตรู และเพื่อความสงบสุขของประชาชน ตามแบบอย่างของ สมเด็จพระนเรศวรมหาราช ซึ่งหน่วยได้รับพระราชทานพระนามเป็นชื่อค่าย เหล่าบรรดาตำรวจพลร่ม จะมุ่งมั่นแน่วแน่ ปฏิบัติภารกิจทั้งหลายทั้งปวงให้สำเร็จลุลวง แม้ต้องแลกด้วยชีวิต ตามพระราชปณิธานของพระองค์